Nuuskommentaar: Lieg die media en politici?Die EFF buite die parlement tydens die 2020 staatsrede. Foto: Maroela Media Die geskellery in die parlement tydens die debat oor die staatsrede, ’n uitjouery en ’n uitlopery kan grootliks teruggevoer word na oor en weer beskuldigings van die waarheid wat geweld aangedoen word. Daar is selfs ’n aandrang dat van die lede wat skynbaar bietjie rof met die waarheid omgaan beëdigde verklarings moet aflê sodat die waarheid bepaal kan word. Die waarheid is egter nie net ’n woordjie wat aangepas kan word na aanleiding van die kompleksheid van ’n saak nie – dit is ’n noodsaak dat die waarheid as grondslag gebruik moet word sodat die regte staatskapers hul oranje oorpakke se mates moet laat begin neem. Die noodsaaklikheid van die waarheid Geskiedskrywers en politieke analiste gaan nog lank besin oor die vraag of pres. Donald Trump die beste president was wat die VSA nog opgelewer het, en of hy ’n liegende frats was – so uiteenlopend is die menings oor hom wat elk deur ’n deel van die media gesteun word. Hier in Suid-Afrika is daar ’n storm oor uitlatings, perspektiefstelling, die waarheid en opnuut ’n verskoning deur oudpres. FW de Klerk oor apartheid. Het die openbare narratief van veral swart Suid-Afrikaners die land en die wêreld opnuut “gedwing” om ’n weergawe van die waarheid onverdund as die volle waarheid te aanvaar? Kortom. Gaan ’n narratief wat eerder deur openbare mening as deur die waarheid gevorm is, die grondslag van ons kontemporêre geskiedenis lê? Die voormalige DA-leier Mmusi Maimane. (Foto: AP/Jerome Delay) Hoeveel van die warboel wat nog dubbeltjies in die DA-pad laat beland het, is toe te skryf aan Helen Zille se kolonialisme-twiets, en die destydse DA-leier, Mmusi Maimane, se vloermoer-reaksie wat ’n simplistiese siening koester dat kolonialisme sleg en boos was, en waaroor nie ’n positiewe woord oor kolonialisme nie geduld sal word nie? Lank voor die kwessie van grondgryp sonder vergoeding amptelike ANC-beleid geword het, het Maroela Media reeds daarop gewys dat die probleem van uiteenlopende narratiewe oor grondbesit dringend aandag moet kry aangesien dit ’n sleutel-brandpunt is wat versoening bitter moeilik sal maak. Presies waarteen gewaarsku is, het gebeur. Die een kant se narratief, naamlik dat wit mense hul grond bekom het deur dit van swart mense te steel, is nou die “amptelike” narratief. Ondersoekende joernalistiek in SA In Suid-Afrika vorm ondersoekende joernalistiek steeds vasberade die grondslag van die blootlegging van die staatskaping. Die Zondo-kommissie kan skynbaar jare lank besig wees om die kwessie verder te ondersoek en juridies te begrond om vervolgings te fasiliteer. Die sleutelwoord hier is die “waarheid”. Persepsies, narratiewe en politieke korrektheid om die land en sy mense na ’n ongekaapte land terug te lei sal nie deug nie. Slegs ’n onverdunde waarheid sal met die euwel van endemiese korrupsie kan klaarspeel. Slotsom In Suid-Afrika is kluitjies bak, of bietjie ruim met die waarheid omgaan, ŉ groot probleem. Selfs meineed word vrylik gepleeg asof dit van ’n kind kom wat ’n wit leuentjie gebruik om ’n pak slae vry te spring. Beskuldigings dat pres. Ramaphosa neig om te lieg word al meer. Die jongste is die EFF se beskuldigings dat hy sy eerste vrou aangerand het. Word deur die lys van sake voor die mededingingskommissie se tribunaal gewerk, is dit ontstellend hoeveel keer veral een mediahuis se naam voorkom, wat noodwendig tot kommer lei oor die eerbaarheid van die koerante wat deel van die groep se eerbaarheid moet wees. Dit ding goed mee met die geloofwaardigheid van ’n ander groep wat via die Openbare Beleggingskorporasie miljoene rande van die staatsdiensfonds se geld geleen gekry het, en waarvan miljoene rande weer afgeskryf moes word.